Na skupu su predstavljeni programski stupovi usmjereni na snažniju suverenost Hrvatske, razvoj poduzetništva, poboljšanje pravosuđa i unaprjeđenje socijalnih prava, kvalitetnije obrazovanje i zdravstvo te očuvanje okoliša i ekologiju.

Politike nose službene nazive Pravedna Hrvatska, Zelena Hrvatska, Poduzetna Hrvatska, Suverena Hrvatska i Hrvatska za sve.

U svome pozdravnome govoru predsjednik Mosta Božo Petrov zahvalio je brojnim okupljenima na podršci i činjenici da nisu popustili silnim pritiscima te da su u najtežim trenucima ostali vjerni svojim idealima. Podsjetio je na to da Mostovci već godinama slušaju da nije moguće nadvladati političku oligarhiju, no uspjesi u Metkoviću, Vrgorcu, Omišu, Tompojevcima i brojnim drugim gradovima i mjestima diljem Hrvatske dokazuju suprotno.

1 od 14

Voditelj konferencije, Mostov saborski zastupnik Miro Bulj, potom je prepustio riječ političkom tajniku Mosta nezavisnih lista Nikoli Grmoji. U sklopu programskog stupa Pravedna Hrvatska, Grmoja je naglasio da je odgovornost vladajućeg sustava ključna za iskorjenjivanje korupcije koja je u današnjem društvu praktički javna i legalizirana.

Jedino borba protiv korupcije može vratiti u moral, etičnost i čast u politici. Mostov saborski zastupnik Robert Podolnjak naglasio je da svi građani moraju aktivno i jednako sudjelovati u javnom i političkom životu, ali i da je prijeko potrebna promjena izbornog sustava, a prije svega smanjenje broja političara u Hrvatskom saboru. Ovom prilikom podsjetio je i na činjenicu da su vladajući uspjeli zaustaviti inicijativu Narod odlučuje, ali i da će se Most nastaviti boriti za to da svi građani imaju priliku izraziti svoju volju.

O smanjenju troškova povećanjem iskoristivosti svih prirodnih i geostrateških potencijala Hrvatske govorila je Ivana Ninčević Lesandrić predstavljajući programski stup naziva Poduzetna Hrvatska. On se bazira na smanjenju troškova poslodavaca i prijeko potrebnog poreznog rasterećenja.

Njezin saborski kolega, Ante Pranić, naglasio je kako je njemu, kao mladom čovjeku, posve jasna besperspektivnost mladih, obrazovanih ljudi u Hrvatskoj.

– Najveći problem nalazi se u glomaznom državnom aparatu koji je sam sebi svrha, a da se javna uprava može urediti po mjeri građana demonstrirao je na primjeru svoga grada Vrgorca. Bez kritične mase mladih ljudi Hrvatska ne može naprijed – smatra Pranić.

Osim gospodarstva, važan programski stup jest i Zelena Hrvatska, a koji su predstavili Slaven Dobrović i Ružica Vukovac. Održivi razvoj ključ je zelene Hrvatske, koja se mora temeljiti na inovativnim, dobrim i ekološkim rješenjima u komunalnom sektoru, energetici i transportu. Zaštita vlastitih resursa, prije svega prirodnih dobara, neophodna je za kvalitetan razvoj zemlje.

Obrazovanje i zdravstvo sadržani su u programskom stupu Hrvatska za sve, a plan za razvoj obrazovanja predstavila je saborska zastupnica Sonja Čikotić. Tom prilikom naglasila je kako Most želi stvoriti u kojemu će kroz sustav obrazovanja marljiv i sposoban radnik od svog životnog poziva i rada moći dostojanstveno živjeti.

Brojni primjeri dokazali su kako Hrvatska mora težiti i razvoju zdravstva naglašava saborska zastupnica Ines Strenja. Potaknuta svojim dugogodišnjim iskustvom, smatra da je ključ razvoja hrvatskoga zdravstva model medicine usmjerene prema osobi, odnosno model koji u središtu zanimanja ima liječnika kao kompletnu osobu i pacijenta kao kompletnu osobu.

U svome završnome govoru Petrov je okupljene podsjetio i na važnost izlaska na izbore za Europski parlament i odabir onih koji će s voljom, hrabrošću i beskompromisno boriti se za hrvatske interese, a ne političke oligarhe koji će prodati domovinu za komadić osobne karijere. Tom prilikom predstavio je i jedan od najvažnijih programskih stupova naziva Suverena Hrvatska, na kojemu će Most temeljiti djelovanje u Europskom parlamentu.

– Stiže nam dan kada svatko od nas može odlučiti što će biti s našim obiteljima i našom Hrvatskom. Možete birati boriti se ili tiho umrijeti, jer ova lažna stabilnost, savršena lopovska ravnoteža, kojoj su građani Hrvatske svakodnevno izloženi je tiha smrt, s bijelom zastavom i predajom. U tom trenutku podržavaju se vladajući koji kažu da su se borili da ljudi mogu otići iz Hrvatske. Podržavaju se oni koji prodaju Hrvatsku za komadić svoje osobne karijere. Bijelom zastavom i bez borbe podržava se one koji Hrvatsku u EU vide kao nečiju pokrajinu a ne kao jednakopravnu članicu – poručio je Petrov.

Svatko od nas, svaki pojedinac, važan je za bolju budućnost Hrvatske i buduće generacije, smatra Petrov.

– Prije svega, vjerujte sebi. I to ne samo danas, zadnjih 6 godina vi ste svjetionik svega onog što je moguće, i kad svi drugi govore suprotno, i kad svi drugi ne vjeruju. Vi ste svjetionik. Recite im da nema odustajanja, recite im da je njihova obitelj vrijedna borbe. Recite im da je ova zemlja borbe vrijedna! – zaključio je predsjednik Mosta NL Božo Petrov.